ΓΡΑΠΤΗ ΕΡΩΤΗΣΗ E-1935/98

υποβολή: Roberta Angelilli (NI) προς την Επιτροπή

(18 Ιουνίου 1998)

Θέμα: Αερόσακος και οδική ασφάλεια

Στην Ιταλία, η χρήση του αερόσακου ως συστήματος ασφάλειας δεν ρυθμίζεται σήμερα από κανένα νόμο. Σημειώνονται πολλά ατυχήματα λόγω των τεχνικών προδιαγραφών του αερόσακου, που συχνά, δεν ανοίγει ή, ανοίγοντας, δημιουργεί υπερβολική πίεση για τον χρήστη. Σε ορισμένες περιπτώσεις, αναφέρθηκαν αερόσακοι που άνοιξαν λόγω των κυμάτων που προέρχονται από τα ψηφιακά τηλέφωνα.

Με αυτά τα δεδομένα, και μετά από την δέσμευση που ανέλαβε η Επιτροπή με την πρόταση της 14ης Μαΐου 1997 όσον αφορά το κοινοτικό πρόγραμμα δράσης για την πρόληψη των ατυχημάτων, μπορεί η Επιτροπή να μας ενημερώσει:

1. Εάν υπάρχουν προγράμματα ή οδηγίες όσον αφορά την πρόληψη των οδικών ατυχημάτων και την οδική ασφάλεια;

2. Εάν υπάρχουν προγράμματα ή έγγραφα για την οδική κατάρτιση που αποτελεί αναγκαίο μέσο για την πρόληψη των ατυχημάτων;

3. Εάν υπάρχουν προδιαγραφές για τη χρήση και τα τεχνικά χαρακτηριστικά του αερόσακου;

4. Εάν υπάρχουν σχετικές προδιαγραφές σε άλλες ευρωπαϊκές χώρες;

5. Για την συνολική της άποψη επί του θέματος.

Απάντηση του κ. Kinnock εξ ονόματος της Επιτροπής

(10 Σεπτεμβρίου 1998)

Όπως ασφαλώς γνωρίζει το Αξιότιμο Μέλος του Κοινοβουλίου, η ανακοίνωση με αντικείμενο την προώθηση της οδικής ασφάλειας στην Κοινότητα περιλαμβάνει φιλόδοξο πρόγραμμα νομοθετικών και λοιπών μέτρων σχετικών με τη βελτίωση της οδικής ασφάλειας, για το χρονικό διάστημα 1997-2001(1).

Δεν υπάρχει, ωστόσο, επί του παρόντος ειδική νομοθεσία που απαιτεί την τοποθέτηση αερόσακων στα αυτοκίνητα, ούτε υπάρχει ακόμα ανάλογη για προδιαγραφές επιδόσεων των αερόσακων.

Στο πλαίσιο, όμως; της εκτίμησης των δοκιμών μετωπικής σύγκρουσης και πλευρικών προσκρούσεων, για τις οποίες οι απαιτήσεις και οι όροι παρατίθενται στις οδηγίες 96/27/ΕΚ(2) και 96/79/ΕΚ(3), οι επιδόσεις των αερόσακων στη διάρκεια των δοκιμών πρόκειται να λαμβάνονται υπόψη όταν τα υποβαλλόμενα σε δοκιμή οχήματα είναι εφοδιασμένα με αερόσακους. Και οι δύο ανωτέρω οδηγίες καθίστανται υποχρεωτικής εφαρμογής για νέους τύπους αυτοκινήτων από την 1 Οκτωβρίου 1998, και για τα πάσης φύσεως καινουργή αυτοκίνητα από την 1 Οκτωβρίου 2003. Επιπλέον, η τεχνολογία προηγμένων αερόσακων περιλαμβάνεται κατέξοχήν στα ερευνητικά προγράμματα της Ευρωπαϊκής Ένωσης και των διεθνών κύκλων, και πλέον πρόσφατα αναλύθηκε κατά το 16ο Διεθνές Τεχνικό Συνέδριο με αντικείμενο την αύξηση της ασφάλειας των οχημάτων, που πραγματοποιήθηκε στο Windsor του Καναδά. Η Επιτροπή παρακολουθεί τις σχετικές δραστηριότητες με μεγάλο ενδιαφέρον και πιθανώς, υπό το φως των αποτελεσμάτων των διεξαγόμενων ερευνητικών εργασιών, να καταθέσει νομοθετικές προτάσεις, εφόσον παραστεί ανάγκη.

Όσον αφορά την ηλεκτρομαγνητική συμβατότητα, με την οδηγία 95/54/ΕΕ(4) θεσπίζονται απαιτήσεις όσον αφορά το απρόσβλητο, από ηλεκτρομαγνητικά πεδία, του πάσης φύσεως ευρισκόμενου μέσα στα αυτοκίνητα εξοπλισμού, συμπεριλαμβανομένων των αερόσακων.

Ένα ελάττωμα στην παραγωγή, σχετιζόμενο με ανεπαρκή γείωση που προκαλούσε το σχηματισμό στατικού ηλεκτρισμού, αποτέλεσε πηγή ανησυχιών στο πρόσφατο παρελθόν; το ελάττωμα, όμως, αυτό διορθώθηκε με ανάκληση των αυτοκινήτων. Η Επιτροπή δεν έχει υπόψη της άλλες παρόμοιες περιπτώσεις. Κατά συνέπεια, φαίνεται ότι επαρκούν τα τρέχοντα πρότυπα και οι αντίστοιχες πρωτοβουλίες για την προσαρμογή στο επίμαχο πεδίο.Όπως και οι υπεύθυνοι κατασκευαστές, η Επιτροπή επιθυμεί φυσικά διακαώς να διασφαλίσει την αποτελεσματική λειτουργία των πάσης φύσεως παραμέτρων με σκοπό την παροχή ασφάλειας στους οδηγούς των οχημάτων, τους επιβάτες τους και τους πεζούς.

(1) COM(97)131 τελικό.

(2) ΕΕ L 169 της 8.7.1996.

(3) ΕΕ L 18 της 21.1.1997.

(4) ΕΕ L 266 της 8.11.1995.